## La Generalitat impulsa l’accessibilitat en edificis residencials amb una nova convocatòria d’ajudes de 13,1 milions d’euros

*** Esta quantitat, que es pot ampliar fins a 25 milions, finançarà obres per a instal·lar ascensors, rampes i altres solucions que eliminen barreres arquitectòniques
* La convocatòria de 2024, dotada inicialment amb 13 milions d’euros, es va ampliar fins a 15,4 milions d’euros i va donar cobertura a 968 sol·licitants
* Recentment, la Vicepresidència Primera i Conselleria de Servicis Socials, Igualtat i Vivenda també va convocar ajudes per a la supressió de barreres arquitectòniques en vivendes de persones majors per un milió d’euros**

La Vicepresidència Primera i Conselleria de Servicis Socials, Igualtat i Vivenda ha convocat les ajudes per a impulsar la millora de l’accessibilitat en edificis residencials, amb una dotació inicial de 13.166.600 euros.

La mesura, la convocatòria de la qual pot consultar-se en el [*Diari Oficial de la Generalitat Valenciana*](https://dogv.gva.es/datos/2025/09/16/pdf/2025_39861_es.pdf), es troba finançada íntegrament pel Ministeri de Vivenda i Agenda Urbana i s’emmarca en el Pla estatal per a l’accés a la vivenda 2022-2025.

Té com a objectiu facilitar la instal·lació d’ascensors, plataformes pujaescales, rampes, automatismes i altres elements que garantisquen un itinerari accessible des de la via pública fins a les vivendes.

Estes ajudes s’orienten a comunitats de propietaris, agrupacions de comunitats, persones propietàries úniques, cooperatives de vivendes i, en supòsits determinats, arrendataris amb acord exprés de la propietat.

Els edificis hauran d’haver sigut construïts abans de 2006 i comptar amb l’Informe d’avaluació de l’edifici (IEEV.CV), que servirà com a guia de les actuacions subvencionables.

Les actuacions poden haver començat després de l’1 de gener de 2024, sempre que no estiguen finalitzades en el moment de la sol·licitud.

El gasto subvencionable inclou tant el cost de les obres com els honoraris professionals, memòries tècniques, projectes i tributs no recuperables.

La quantia màxima de l’ajuda dependrà del percentatge de gasto subvencionable, que podrà incrementar-se en 20 punts en edificis en què residisquen persones amb discapacitat amb mobilitat reduïda o majors de 65 anys.

Cal tindre en compte que la quantitat de 13,1 milions d’euros es podrà augmentar amb una quantia addicional de fins a 25.000.000 d’euros, mitjançant una resolució de la Vicepresidència Primera i Conselleria de Servicis Socials, Igualtat, si hi ha disponibilitat de crèdit.

En la convocatòria anterior, publicada el 30 d’octubre de 2024, la dotació inicial de 13.056.000 euros va ser ampliada fins a 15.416.000 euros per a donar cobertura al màxim nombre de sol·licituds, que en van ser 968.

Amb esta nova edició s’espera augmentar la cobertura i accelerar el procés de rehabilitació integral dels edificis, atés que un terç del parc de vivendes complirà 50 anys durant esta dècada i més de la mitat, en les dos següents.

**Més ajudes accessibilitat de vivendes**

Recentment, la Vicepresidència Primera i Conselleria de Servicis Socials, Igualtat i Vivenda també ha convocat unes ajudes per a suprimir barreres arquitectòniques en vivendes de persones majors per un import d’1.007.000 euros.

Esta mesura busca garantir el dret a l’autonomia personal i l’accessibilitat universal, facilitant que les persones de 60 anys o més puguen estar en les seues llars en condicions de seguretat i dignitat.

Fecha: 21/09/2025